**Andrea Fredrikke Emilie «Milly» Ihlen**, også kjent som **Milly Thaulow** og **Milly Bergh** (født 1. oktober 1860 i Horten, død 10. november 1937 i Oslo) var en norsk skuespillerinne og operettesangerinne, senere journalist, matskribent og motekåsør. Hun opptrådte også som pianist og sangerinne, og ga dessuten en periode sangundervisning. Hun utmerket seg også som kvinnesaksaktivist.

Familie
-------

Milly Bergh var datter av admiral og første direktør for klassifiseringsselskapet Det Norske Veritas, Nils Ihlen (1824–1905) og dyrevernforkjemperen Julie Fredrikke Ihlen f. Nicolaysen (1840-1922). Hun ble 25. juni 1881 gift med lege og sanitetskaptein Carl Thaulow (1851-1915), bror av kunstmaleren Frits Thaulow. Ekteskapet ble oppløst 4. april 1891. Hun ble annen gang gift 14. mai 1891 med skuespilleren Haakon Ludvig Bergh (1865-1924). Ekteskapet ble oppløst 30. mai 1911. Datteren Julie Anna Johanne Bergh (1890-1962) ble gift med skuespiller Hans Bille.

Liv og virke
------------

Milly Bergh ble som ung kjent som modell for flere motebilder, noe som var en ganske uvanlig geskjeft for en admiraldatter, Hun ble en kjent skikkelse i det øvre sjikt av Kristianias selskapsliv. Sommeren og høsten 1885 hadde hun et forhold til Edvard Munch, mens hun ennå var gift med Carl Thaulow, og hun regnes som Munchs første store kjærlighet. Det havarerte forholdet danner bakteppe for Munchs maleri *Liverts dans* (1899-1900).

Milly ga sangundervisning i Kristiania i 1887-1888, og da hun var blitt gift med Ludvig Bergh, opptrådte hun flere ganger sammen med ham, både som sanger og som pianist.

I 1893 gjennomføre hun den såkalte *Milly Bergh-turneen*, hvor hun fremførte konserter og operetter. I første halvdel av 1890-årene var hun tilknyttet Carl Johan Teatret på Christiania Tivoli, men etter skilsmissen fra Bergh opphørte sceneaktiviteten.

Milly Bergh regnes blant Norges første mote- og matskribenter. I tillegg til å ha forfattet boken *Morsom mat*, oversatte hun i 1906 Maurice Maeterlincks skuespill *Pelléas et Mélisande* til norsk.

Roller i utvalg
---------------

* *Therese Valbrezque, kullhandlerske* i Gilles operette *Kulhandlerne* (Milly Bergh-turneen, 1893)
* *Evrydike* i *Orfeus i Underverdenen* av Jacques Offenbach (Carl Johan Teatret, 1893, samt i København)
* *Melanie von Stanislewska* i lystspillet *En Lurifas* (Carl Johan Teatret, 1893)
* *Fru Dahl* i operetten *Dragon Clairette* (Carl Johan Teatret, 1894)
* *Kammerjomfruen* i lystspillet *De røde Dominoer* (Carl Johan Teatret, 1894)

Bibliografi
-----------

* 1921: *Morsom mat*, Gyldendal

Referanser
----------

1. 1 2 3 4 5 6   Liv Jensson, Biografisk skuespillerleksikon : norske, danske og svenske skuespillere på norske scener særlig på 1800-tallet, side(r) 23[Hentet fra Wikidata]
2. ↑  *Fredrikshalds Tilskuer 1893.03.18*. Norge, Østfold, Halden. 1893.
3. ↑  *Fredrikshalds Tilskuer 1893.03.18*. Norge, Østfold, Halden. 1893. s. 3.
4. ↑  *Morgenbladet 1893.02.07*. Norge, Oslo. 1893. s. 3.
5. ↑  *Norges Sjøfartstidende 1893.02.07*. Norge, Oslo. 1893. s. 2.
6. ↑  *Dagbladet 1893.12.04*. Norge, Oslo. 1893. s. 1.
7. ↑  *Dagbladet 1894.03.25*. Norge, Oslo. 1894. s. 1.
8. ↑  *Social-Demokraten 1894.01.23*. Norge, Oslo. 1894. s. 4.
9. ↑  Bergh, Milly (1921). *Morsom mat*. Kristiania: Gyldendal.

Kilder
------

* Jensson, Liv (1981). *Biografisk skuespillerleksikon*. Universitetsforl. s. 22. ISBN 8200056228.

Eksterne lenker
---------------

* Lokalhistorie: «Milly Bergh», besøkt 17/9 2019
* Milly Bergh i Scenewebarkivet

|  |  |
| --- | --- |
| Oppslagsverk/autoritetsdata | Lokalhistoriewiki **·** Historisk befolkningsregister **·** Geni
 |